# Digital bønnestund – hver for oss, sammen

Finn et rolig sted hjemme, og start gjerne kveldsbønnen med å tenne et lys.

**Innledning**

I Faderens og Sønnens og Den hellige ånds navn. Amen.

**Salme fra Norsk Salmebok**

Her kan du synge eller lese en kveldssalme fra Norsk Salmebok, eller du kan lese et dikt eller synge en annen sang som gir deg ro og trøst. Se salmeforslag under.

**Bibelord**

Les enten et av disse versene, eller en annen bibeltekst du finner trøst i.

1.Fred etterlater jeg dere.

Min fred gir jeg dere,

ikke den fred som verden gir. La ikke hjertet bli grepet av angst og motløshet. Joh 14, 27

2.Kom til meg,

alle dere som strever og bærer tunge byrder,

og jeg vil gi dere hvile. Matt 11, 28

**Kort stillhet**

**Bønn**

Kjære Gud,

Jeg/vi ber for vår verden og for vårt land.

Jeg/vi ber for alle som lider nå,

for alle som er urolige og redde.

Jeg/vi ber for alle syke og eldre.

Velsign alle helsearbeidere,

alle med viktig lederansvar,

og alle andre med samfunnskritiske oppgaver.

Vær nær alle isolerte og alle i karantene,

vær nær alle barn, unge, voksne og eldre som

har mistet sine trygge steder i hverdagen.

Vær nær alle som er redde for sine jobber,

bedrifter og arbeidsplasser.

Vær også nær alle som rammes av kriser og konflikter

som ikke når avisenes forsider.

Hjelp oss til å stå sammen i denne tiden.

Gi oss ro, utholdenhet og solidaritet med hverandre.

I kveld ber jeg/vi for…(her kan følge navn eller andre bønneemner, eller stille bønn)

Kjære Gud, ta imot mine/våre bønner. Amen.

**Fadervår**

Vår Far i himmelen!

La navnet ditt helliges.

La riket ditt komme.

La viljen din skje på jorden slik som i himmelen.

Gi oss i dag vårt daglige brød,

og tilgi oss vår skyld slik også vi tilgir våre skyldnere.

Og la oss ikke komme i fristelse,

men frels oss fra det onde.

For riket er ditt og makten og æren i evighet.

Amen.

**Velsignelse**

Velsign oss, Gud Fader.

Velsign oss, Guds Sønn.

Velsign oss, Guds Hellige Ånd.

**Salmeforslag fra Norsk Salmebok:**

240 Måne og sol, 316 Nu vill jag sjunge, 321 Løftene kan ikke svikte, 361 Tett ved sida mi,

409 Jeg er i Herrens hender, 455 Fall til ro, 478 Vær sterk min sjel, 483 Nada te turbe,

494 Jeg er i Herrens hender, 626 Kum ba yah, 677 En bønn er gjemt,738 Noen må våke

773 Kjære Gud jeg har det godt,786 Jeg er trygg hos deg, 817 Fager kveldssol,

819 Bred dina vida vingar, 899 Jeg tror på jordens forvandling